Erhvervsstyrelsen

Langelinie Allé 17
Dahlerups Pakhus

2100 København Ø

07-04-2015

Sags id.: 15/3673

Sagsbehandler:

boho

**Vedr.: Ansøgning om dispensation til, at detailbutikkerne i Fredericia Kommune kan holde åbent Grundlovsdag 2015.**

Byrådet i Fredericia Kommune søger hermed om tilladelse til, at byens detailbutikker kan holde åbent Grundlovsdag 2015. Det fremgår af lukkelovens § 2, stk. 2, at Erhvervsstyrelsen ved ganske særlige lejligheder kan give tilladelse til, at detailbutikker må holde åbent på Grundlovsdag.

Grundlovsdag, fredag den 5. juni 2015, er i Fredericia Kommune en sådan særlig lejlighed, hvor det amerikanske Krydstogtskibet Celebrity Silhouette lægger til i Fredericia havn. Om bord på skibet er 2.800 gæster og 1.500 besætningsmedlemmer, som skal opleve Fredericia by. Der vil være velkomst med deltagelse fra garden samt kanonsalutering. Krydstogtskibet lægger til ved FredericiaC, som er et stort og spændende byudviklingsområde på havnen beliggende nogle få hundrede meter fra byens centrum, hvilket betyder at størstedelen af gæsterne vil besøge byen.

Byrådet ønsker at vise Fredericia fra sin bedste side, som den spændende og indbydende by den er, både i.f.t turisme og handelsliv. Det vil derfor være meget beklageligt, hvis byens detailbutikker ikke kan holde åbent, da dette vil give et lukket og forkert indtryk af byens handelsliv.

Gæsterne fra krydstogtskibet forventer, at byens butikker er åbne, og de skal efter hvert besøg bedømme anløbsbyen. Er byens butikker ikke åbne, vil der være en betydelig risiko for, at det medfører en dårlig bedømmelse af Fredericia, hvilket kan have en negativ effekt på antallet af kommende anløb.

Fredericia er gået fra ét anløb i 2014 til fem anløb i 2015 og satser meget på krydstogtsturisme i fremtiden. Krydstogtsturismen kommer store dele af regionen til gode, idet der arrangeres ture til f.eks. Egeskov Slot, Legoland, Jellingestenene, Kolding Hus, H. C. Andersens hus, Den gamle by i Århus, Ribe Domkirke mv.   
  
Fredericia har Grundlovsdag flere andre spændende arrangementer på programmet:

* Cykelløbet Rands Fjord Rundt, kl. 10–18.
  + Cykelløb med ca. 700 deltagere.
* Craft and design Fair, Tøjhuset, kl. 9–17.
  + Der kommer 23 kunsthåndværkere, som sælger keramik, tekstil, strik, guldsmede, flet, knivmagere, lamper, papirkunst og læder.
* Kræmmermarked og Brugskunst, nedre del af Gothersgade, kl. 8–17.
  + Der vil være opstillet ca. 25 boder med alt fra kunst til porcelæn og smykker mm.
* Markering af 100 året for kvindernes valgret, Rådhuspladsen, musik og festtaler, kl. 10–12.
* Det hvide vandtårn på Fredericia Vold åbner turistsæsonen, kl. 9–16.
  + Vandtårn er fra 1909 og på toppen befinder man sig 44 meter over havets overflade og kan nyde en fantastisk udsigt over Fredericia by og Lillebælt. Det er også muligt at nyde medbragt mad og drikke på toppen af tårnet.
* Bymuseet holder åben, kl. 9–16.
  + Kulturhistorisk lokalmuseum, der tager udgangspunkt i Fredericias historiske udvikling, fortrinsvis siden byens grundlæggelse i 1650.
* Madsby Legepark holder åben og afholder forskellige arrangementer.

Grundlovsdag 2015 er således en stor, begivenhedsrig og ganske særlig dag for Fredericia, og med ankomsten af Celebrity Silhouette vil der være tale om byens største event i 2015, hvorfor byens detailbutikker skal have tilladelse til at holde åbent. Der er stor opbakning fra byens handelsliv til, at byens butikker holder åbent og derved bidrage til, at Fredericia fremstår fra sin bedste side.

På baggrund af ovenstående og den forventede lovændring af lukkelovens § 2, hvor det er hensigten at lempe kravene til at give en dispensation til, at detailbutikker kan holde åbent på f.eks. Grundlovsdag, er det Byrådets forventning, at vores ansøgning imødekommes.

Venlig hilsen

Jacob Bjerregaard

Borgmester